પાકિસ્તાનની છાપ દુનિયાભરમાં એક આતંકવાદી દેશ તરીકેની છે. આ વાત અમેરિકા સહિત વિશ્વના સૌ દેશો જાણે છે. તેને તો કશું ગુમાવવાનું નથી. સામે પક્ષે દુનિયાભરમાં ભારતની છબી એક જવાબદાર રાષ્ટ્ર તરીકેની છે જે વિશ્વનો સૌથી મોટો લોકશાહી દેશ હોવાની સાથે વૈશ્વિક કરારો, સંધિઓનો નિષ્ઠાપૂર્વક અમલ કરે છે. સવાલ એ છે કે ‘સૌથી મોટી લોકશાહી’ પ્રકારની વિશેષતાઓને જાળવી રાખવાની લાયમાં આપણી સરકાર સ્વબચાવ જેવાં ફરજિયાત પગલાં પણ લેતી નથી. ઉરી હુમલા બાદ લોકોમાં જે રોષ છે તેનો સીધો અર્થ એ છે કે ‘ગમે તે કરો પણ પાકિસ્તાનને જવાબ આપો’. કમનસીબે દુનિયા આખીમાં આપણે આતંકવાદના અંતની વાત કરીએ છીએ પણ આતંકવાદને છાવરતા પાકિસ્તાન સામે પગલાં ભરવામાં આપણે કંઈ કરી શક્યા નથી.